Et nyt samarbejde mellem Aalborg Universitet og University College Nordjylland betyder, at nordjyske studerende får bedre muligheder for uddannelse.

Det er ikke alle studerende, der er lige tilfredse med deres studium - og derfor vælger en del af droppe ud. Men et nyt samarbejde betyder, at studerende måske kan undgå at lægge bøgerne helt fra sig. Det skriver P4 Nordjylland. Aalborg Universitet og University College Nordjylland er blevet enige om at etablere et samarbejde, der skal gøre det lettere for studerende at skifte fra den ene uddannelsesinstitution til den anden. AAU og UCN vil blandt andet gøre det lettere at få merit, hvis studerende ønsker at skifte uddannelse. Og så vil man øge antallet af kandidatuddannelser for sygeplejersker, lærere og socialrådgivere - de såkaldte professionsbachelorer. Universitetet og University College håber, at de med de nye tiltag kan holde på flere studerende - og lokke flere til at tage en videregående uddannelse i Nordjylland.